
Ilir Meta – Përshëndetje të gjithëve! Kemi thirrur sot Konferencën e Kryetarëve për të vendosur lidhur me kalendarin e  punimeve të  Kuvendit nga 18 tetori deri në 9 nëntor për tri javët e ardhshme bazuar në Rregullore. Besoj se të gjithë të pranishmit kanë përpara draft kalendarin, i cili natyrisht që është konsultuar edhe me Këshillin e Ministrave, pra me ministrin përgjegjës, i cili ndodhet i pranishëm zotin Celibashi. Kush ka ndonjë mendim, ndonjë vërejtje apo ndonjë ide? Po zoti Shalsi keni fjalën, më  pas zoti Paloka. 

Eduard Shalsi – Zoti Kryetar, në kalendar janë parashikuar dy vendime që janë ratifikime dhe marrëveshje financimi nëpërmjet Këshillit të Ministrave të Republikës së Shqipërisë dhe Agjencisë Artixhan Kaza. Ndërkohë, në dijeninë time ka dhe një vendim tjetër të Këshillit të Ministrave, të cilin unë  ia kërkova zotit Celibashi që ta bëjë pjesë të agjendës parlamentare, për shkak se ka tri vendime të marra dhe jo vetëm dy. Do të doja ta bënin pjesë të kalendarit të diskutimit në seancë plenare, janë marrëveshje të një profili të jashtëm. 
Shefqet Zani – Ka ardhur dhe ne do ta fusim në kalendarin e punimeve për javën tjetër, bashkë me dy marrëveshjet e tjera.
Edi Paloka – Faleminderit zoti Kryetar! Siç e dini ne kemi një çështje që diskutohet prej kaq kohësh në sferën e politikës por që lidhet edhe drejtpërdrejt me Parlamentin. Është ajo e aktit normativ lidhur me ligjin për nëpunësin civil dhe ne si opozitë prej kaq kohësh kemi kërkuar me këmbëngulje që ky akt normativ të tërhiqet nga Qeveria sigurisht që kjo nuk ka të bëjë drejtpërdrejtë me Parlamentin, por si pjesë e mazhorancës ju kërkojmë edhe juve që të ndikoni në këtë aspekt pasi mendojmë se është një çështje jo pak e rëndësishme. Fakti që ka mbuluar gjithë atmosferën politike të kësaj kohe tregon që çështja e konsensusit politik midis mazhorancës dhe opozitës ka për ne një rëndësi thelbësore sepse mund të kushtëzojë të gjithë rrugën e politikës shqiptare të mëtejshme, por edhe qëndrime të rëndësishme që ne duhet të mbajmë duke pasur parasysh dhe faktin që Shqipëria ndodhet para momenteve shumë të rëndësishme në rrugën e saj të integrimit. Me pak fjalë ne vazhdojmë të mbajmë qëndrimin tonë politik dhe kërkojmë që Qeveria nëse kërkon të ideojë, si të paktën është shprehur me ne, që të ulet dhe të dialogojë duhet të ndërmarrë veprimin e tërheqjes së këtij akti normativ pasi e dimë të gjithë që nga momenti kur Qeveria e miraton aktin normativ praktikisht ai hyn në fuqi. Pra, të ulemi dhe të diskutojmë si po kërkon mazhoranca apo nga Qeveria, pasi fakti është kryer, më duket jo vetëm injorim i opozitës, por edhe i Parlamentit. Kemi të bëjmë me një akt normativ të ndërmarrë nga Qeveria që hedh poshtë një ligj të miratuar, pa dashur të  përsëris, po të miratuar me unanimitet në Parlament. Pra i bie që me një akt normativ të Qeverisë të hidhet poshtë gjithçka që ndërmerr ky Parlament. Unë mendoj që edhe ju si kryetar Parlamenti nuk duhet ta lejoni një gjë të tillë, prandaj edhe njëherë jemi këtu për të treguar këtë qëndrim tonin. Qeveria të tërheqë aktin normativ, pasi dihet që në Parlament ai vetëm mund të votohet “pro” ose “kundër”. Ndërkohë ne të ulemi dhe të shohim nëse ka apo jo probleme që mund të zgjidhen. Nuk jemi kundër dialogut, nuk jemi kundër bashkëpunimit përkundrazi, por nuk mund të na kërkohet dialog kur jemi përpara një fakti të kryer. Pra dhe njëherë do t’u kërkoja që edhe ju si kryetar Parlamenti të ndikoni për të arritur një zgjidhje të tillë. Faleminderit! 
Ilir Meta – Faleminderit për ndërhyrjen! Unë dua të sqaroj sikurse e dimë se Kushtetuta e përcakton që aktet normative hyjnë automatikisht në rendin e ditës së Parlamentit. Në këtë rast është e pamundur për mua dhe për të gjithë së bashku si Parlament që ta nxjerrim këtë çështje nga rendi i ditës. Kur jam njohur me një ide të tillë nga ana e përfaqësuesve të Qeverisë kam kërkuar, duke qenë se kjo çështje është diskutuar dhe është zgjidhur me konsensus, të bëhen takime dhe diskutime, përpara se ky akt të kalohej në Këshillin e Ministrave, me përfaqësuesit e opozitës parlamentare. Me sa di unë janë bërë përpjekje pavarësisht se si mund të konsiderohen nga ana juaj apo nga ana e Qeverisë. Kështu që nuk e di nëse ka ndonjë koment zoti Celibashi për këtë çështje. 
Ilirian Celibashi – Ju faleminderit zoti Kryetar! Ne si Qeveri e kuptojmë dhe e respektojmë këtë sensibilitet të opozitës për këtë çështje dhe realisht jemi munduar që ta kemi në vëmendjen tonë qoftë në pikëpamjen politike por dhe atë juridike. Gjej rastin të them që kjo çështje nga ana e Qeverisë është konsideruar dhe është parë thjesht dhe vetëm si një çështje juridike dhe pse aspekti politik që qëndron pas saj nuk mund të injorohet. Por kjo situatë në pikëpamjet e normës juridike do të jetë e tillë që do të krijojë probleme edhe nëse për një moment do të arsyetojmë dhe do të mendojmë që ta tërhiqnim këtë akt. Ky akt tashme ka filluar efektet e veta juridike si akt normativ dhe nuk mendoj se kjo ezauron mundësitë për të diskutuar dhe për të gjetur zgjedhje brenda vet fuqisë së aktit normativ. Faleminderit!

Ilir Meta – Po zoti Mediu keni fjalën.

Fatmir Mediu – Të paktën nga shpjegimi që jep zoti Celibashi, duket qartë që veprimi është kthyer në mënyrë të njëanshme pa ndonjë konsultë, të paktën politike, të Qeverisë për të pasur një akt normativ dhe për të vendosur Parlamentin përballë një fakti të kryer. Si thatë edhe juve Parlamenti është detyruar ta fusë në rendin e ditës. Nga ana tjetër opozita në mënyrë të vazhdueshme ka kërkuar që të respektohet marrëveshja dhe konsensusi si një element thelbësor i marrëdhënies politike, sidomos në këto procese të rëndësishme të integrimit europian. Kjo është edhe fryma e diskutimeve të ditëve të sotme. Po ashtu kemi bërë dhe një veprim tjetër, për ta parë nga pikëpamja ligjore këtë akt normativ e kemi çuar në Gjykatën Kushtetuese me bindjen se është një akt antikushtetues, duke e vendosur Qeverinë mbi Kushtetutën dhe mbi Kuvendin e Shqipërisë. Pavarësisht nga forma ligjore që ka marrë akti me hyrjen në fuqi, unë mendoj se është shumë e rëndësishme që të shikojmë se si ne mund të frenojmë akte, të cilat të paktën deri tani nuk janë të qarta nga pikëpamja kushtetuese dhe ligjore aq sa të vijnë në përputhje, qoftë me punën e Kuvendit të Shqipërisë qoftë me Kushtetutën e vendit. Prandaj si opozitë mendojmë që është shumë e rëndësishme të mos nxitohemi që të bëjmë veprime të tilla, sepse precedentë të tillë mund të kërkojnë një frymë të një injorimi në mënyrë të vazhdueshme të Kuvendit, apo edhe të marrëdhënieve të politikës që janë shumë të nevojshme për të gjetur frymë të përbashkët në interesa të zhvillimit të vendit. Kështu që mendoj se duhet parë e gjithë rruga se si duhet të diskutojmë rreth kësaj çështjeje. Si e tha edhe zoti Paloka ne kemi marrë një ftesë për dialog, por për ç’dialog mund të bëjmë fjalë, sepse nëse ky akt ka hyrë në fuqi nuk ka asnjë mundësi për ta korrigjuar ose për të diskutuar diçka. Nga ana tjetër për çdo diskutim teknik që është bërë të mos harrojmë që kjo opozitë ka qenë mazhorancë dhe ka pasur specialistët e saj që kanë bashkëpunuar edhe me Bashkimin Europian për këtë çështje. Besoj se, pavarësisht nga këndvështrimi i vlerësimit që mund të kemi për ta, kanë bërë punën e tyre. Ne nuk jemi ulur asnjëherë të vetme të diskutojmë çështjen konkrete të këtij akti po vetëm diskutojmë politikisht dhe përgjithësisht për një çështje që tashmë është vendosur. Ne mendojmë që është shumë e rëndësishme të dëgjojmë zërin e arsyeshëm të teknikëve dhe pastaj të arrijmë në përfundimet politike. Por është ndjekur krejt e kundërta dhe të mos harrojmë që ndryshimet që janë bërë në Komisionin e Ligjeve për këtë akt kanë qenë të propozuara nga Partia Socialiste. Tre muaj pas zgjedhjeve do të hynte ligji në fuqi dhe do të bëheshin aktet normative. Aktet normative gjithmonë bëhen pas hyrjes në fuqi të ligjit. Kjo është praktika ligjore që kemi zhvilluar deri tani, këtë praktikë ligjore kemi pasur dhe nuk është për herë të parë. 
Ilir Meta – Unë nuk doja të flisja për këtë pjesë në praninë e mediave, dhe nuk dua të hyjë në rrethanat dhe në të gjithë historinë e çështjes, por e vërteta zoti Mediu është që ju keni bërë një takim me Zëvendëskryeministrin përpara se të bëhej akti dhe zoti Idrizi ka bërë një takim me...

Fatmir Mediu – Takimi ka qenë jo zyrtar unë ua kam bërë të qartë! Unë kam thënë që takimi duhet të jetë pozitë - opozitë.
Ilir Meta – Unë e di që ftesa është bërë zyrtare edhe për zotin Paloka ka pasur një ftesë zyrtare! Unë nuk dua të hyj në rrethanat si u bë, ku u bë, kur u bë, unë them se një përpjekje është bërë që disa gjëra të sqarohen më përpara,pastaj gjithsecili ka argumentet e tij dhe secili ka këndvështrimin e tij. Megjithatë këto janë gjëra që mund të shprehen edhe nesër në seancë plenare. Po zoti Idrizi keni fjalën.

Shpëtim Idrizi – Pa dyshim që ne jemi të pirur vazhdimisht (flas për forcën time politike) t’i përgjigjemi çdo lloj ftese apo dialogu dhe kjo do jetë fryma jonë. Padyshim që u jam përgjigjur pozitivisht ftesave formale apo informale. Prandaj kam bërë dhe thirrjen që është një rast shumë i mirë që për shkak të rëndësisë të takoheshin kreu i mazhorancës me kreu e opozitës. Në takimin që kam pas me zotin Celibashi ia kam bërë të qartë që ne kemi të gjithë vullnetin për t’u përfshirë, por praktikisht nuk është çështje e Ministrit të Parlamentit, sepse unë mund të bisedoja me të një çështje teknike. Pra është një çështje, e cila e kapërcen një takim të tillë me një lloj teknikaliteti, por duhet të ketë një vullnet shumë më të madh dhe ne e kemi këtë vullnet, që edhe opozita të përfshihet në këtë proces. 
Sigurisht që akti normativ lë pak shtigje, por më shumë dua të sqaroj pozicionin tonë edhe në raport me takimin që kam bërë. Absolutisht që jeni të gatshëm gjithmonë të takohemi dhe të dialogojmë. 
Mirë është që të gjendet mundësia që edhe opozita të bëhet pjesë. 

 Edi Paloka – Sa për sqarim dua të flas edhe unë. Është e vërtetë që zoti Celibashi, ditën e enjte, kur kemi qenë në Parlament më ka thënë me gojë: “Të kemi dërguar një ftesë në Parlament”. Unë për arsye personale jam larguar atë ditë nga Shqipëria. Le të themi që ftesë zyrtare ka pasur ditën e enjte, mbas seancës së Parlamentit. Por në fakt unë kam marrë njoftim nga zyra ime ditën e premte, nëse duam t’i hymë çështjes zyrtarisht. Ka pasur dhe një letër të zonjës Harito,  ministres së Administratës, të shtunën pasdite. Nuk është se ka pasur ndonjë përpjekje serioze, të jemi realistë, për të biseduar. 
Megjithatë kjo nuk është e rëndësishme, por tani mora vesh nga zoti Celibashi, që edhe ftesat që na janë bërë këto ditët e fundit për dialog, nuk paskan më vlerë, sepse siç tha akti i paska filluar funksionet e tij, në qoftë se  kuptova mirë.  Atëherë ngelet vetëm fjala e fundit.

Ilri Meta – Atëherë u paraqit një kërkesë nga ana e zotit  Paloka, e cila është jashtë mundësisë së Konferencës së Kryetarëve. 
Lidhur me çështjen e  Kalendarit për tre javët që vijnë, kemi propozimin e zotit Shalsi për të shtuar aktin. Lexojeni aktin që ta dinë të gjithë kolegët se për çfarë akti bëhet fjalë!

Shefqet Zani – Bëhet fjalë për një projektligj “Për ratifikimin e marrëveshjes financiare ndërmjet Këshillit të Ministrave të Republikës së Shqipërisë, përfaqësuar nga Ministria e Financave, Artixhan Kaza për projektin pilot për krijimin dhe testimin e sigurimeve të buta me qëllim mbulimin e rreziqeve në agrikulturë””. 
Është marrëveshja e tretë, sepse dy marrëveshje janë përfshirë në Kalendarin e punimeve, kjo është e treta.

Ilir Meta – Urdhëro, zoti Shalsi!

Eduard Shalsi – Në seancën e nesërme Parlamentare ishte parashikuar të diskutohej edhe projektligji “ Mbi sigurinë në porte dhe në anije” i përgatitur dhe depozituar në Parlament prej disa kohës. Mbas një shqyrtimi në Komisionin e Sigurisë, por edhe në komisionin tonë paraprak, ju kam drejtuar një kërkesë për ta postuar dhe mundësisht për ta futur në seancën parlamentare të datës 31, për shkak të disa termave dhe gjetjeve që i konsideruam. 
Pra, jo në seancën e javës që  vijon, por për dy javë. Nuk është se do ta merrnim në konsideratë për shkak të problematikave që ka shfaqur ligji.

Ilri Meta – Urdhëro zoti Xhafaj!

Fatmir Xhafaj – Faleminderit, zoti Kryetar! Është një projektligj, fola edhe me stafin tuaj pasi këtu është shkruar gabim, sepse komision përgjegjës duhet të jetë Komisioni i  Ekonomisë dhe Komisioni i Ligjeve për dhënie mendimi.  Është thjesht një gabim teknik.
Ilir Meta – Reflektojeni këtë vërejtje të zotit Xhafaj! 

Atëherë, miratohet kalendari trejavor. Ju falënderoj për takimin! Nesër në orën 10:00 kemi seancë.  

Mbyllet mbledhja
PAGE  
10

